Honey trap suspected in DRDO Chandipur ITR arrests | ପାକିସ୍ତାନୀ ଏଜେଣ୍ଟକୁ ଭାରତର ସୁରକ୍ଷା ସମ୍ବନ୍ଧୀୟ ଗୁପ୍ତ ତଥ୍ୟ ଚାଲାଣ କରିବା ଭଳି ସଙ୍ଗୀନ ଅପରାଧରେ ଏହି ଚାରି ଜଣ କର୍ମଚାରୀ ସମ୍ପୃକ୍ତ ଥିଲେ ବୋଲି କୁହାଯାଉଛି । ଏମାନଙ୍କ ପାଖକୁ ବିଦେଶରୁ ଫୋନ୍ କଲ୍ ଆସୁଥିଲା ।
ଏବେ କ୍ରାଇମ୍ ବ୍ରାଞ୍ଚ ଏହି ମାମଲାର ତଦନ୍ତ କରିବ ।
Share this:
ଭୁବନେଶ୍ୱର/ବାଲେଶ୍ୱରଃ ଡି.ଆର୍.ଡି.ଓ.ର ଚାନ୍ଦିପୁର କ୍ଷେପଣାସ୍ତ୍ର ପରୀକ୍ଷା କେନ୍ଦ୍ରରୁ (ଆଇ.ଟି.ଆର୍.) ସମ୍ବେଦନଶୀଳ ତଥ୍ୟ ଲିକ୍ କରିବା ଓ ବାହାରକୁ ପଠାଇବା ଅଭିଯୋଗରେ ଗିରଫ ହୋଇଥିବା ଚାରି ଜଣ ସନ୍ଦିଗ୍ଧ ଗୁପ୍ତଚରଙ୍କ ମାମଲାର ତଦନ୍ତ ଏବେ ଏବେ କ୍ରାଇମ୍ ବ୍ରାଞ୍ଚ୍ କରିବ । ଗୋଟିଏ ଚାରି-ଜଣିଆ ଟିମ୍ ଏହି ପୂରା ମାମଲାର ଖୋଳତାଡ଼ କରିବ ବୋଲି ସୂଚନା ଦେଇଛନ୍ତି ପୋଲିସ ଡିଜି ଅଭୟ ।
ଚାନ୍ଦିପୁର କ୍ଷେପଣାସ୍ତ୍ର ପରୀକ୍ଷା କେନ୍ଦ୍ରରୁ ମଙ୍ଗଳବାର ସକାଳେ ଗିରଫ ହୋଇଥିବା ଚାରି ଜଣ ଠିକା କର୍ମଚାରୀଙ୍କୁ କୋର୍ଟ ଚାଲାଣ କରିବା ପରେ ବୁଧବାର ଦିନ କଡ଼ା ସୁରକ୍ଷା ମଧ୍ୟରେ ୧୪ ଦିନ ଲାଗି ବିଚାର ବିଭାଗୀୟ ହାଜତକୁ ପଠାଇ ଦିଆଯାଇଛି । ଏହି ମାମଲାରେ ଆଉ ଦୁଇ ଜଣ କର୍ମଚାରୀଙ୍କୁ ଅଟକ ରଖି ପଚରାଉଚରା କରାଯାଉଛି । ଏହି ମାମଲା ପଛରେ ହନିଟ୍ରାପ୍ ମାମଲା ରହିଥିବା ସାମନାକୁ ଆସିଛି । ଅଭିଯୁକ୍ତମାନଙ୍କୁ ଫେସବୁକରେ ଫସାଇ ଡି.ଆର.ଡି.ଓ.ର ଗୁପ୍ତ ତଥ୍ୟ ପଡ଼ୋଶୀ ଦେଶର ମହିଳା ନେଇଯାଇଥିବା କୁହାଯାଉଛି ।
ଏହି ଚାରି ଜଣ ଅଭିଯୁକ୍ତ - ଏ.ସି. ଅପରେଟର୍ ବସନ୍ତ ବେହେରା, ଶେଖ୍ ମୁସାଫିର, ଜେନେରେଟର ଅପରେଟର ହେମନ୍ତ ମିସ୍ତ୍ରୀ ଓ ଆଇ.ଟି.ଆର. ମୁଖ୍ୟ ଫାଟକର ସିକ୍ୟୁରିଟି ଗାର୍ଡ଼ ତାପସ ରଞ୍ଜନ ନାୟକ - ଫେସବୁକରେ ଜଣେ ପାକିସ୍ତାନୀ ମହିଳାଙ୍ସ ସହ ସମ୍ପର୍କ ସ୍ଥାପନ କରିଥିଲେ । ସେହି ମହିଳାଙ୍କ କଥାବାର୍ତ୍ତାରେ ଫସିଯାଇଥିଲେ ଚାନ୍ଦିପୁର ITRର ଏହି ଚାରି ଜଣ ଠିକା କର୍ମଚାରୀ । ସେମାନଙ୍କଠାରୁ ପାକିସ୍ତାନୀ ମହିଳା ଡି.ଆର.ଡି.ଓ.ର କିଛି ଗୁପ୍ତ ତଥ୍ୟ ନେଇଯାଇଥିବା କୁହାଯାଉଛି ।
"ଅଭିଯୁକ୍ତମାନଙ୍କୁ କୋର୍ଟ ଜେଲ୍ ହାଜତକୁ ପଠାଇଛନ୍ତି । ସେମାନଙ୍କ ବିରୁଦ୍ଧରେ ଲାଗିଥିବା ସେକ୍ସନଗୁଡ଼ିକ ହେଉଛି ଆଇ.ପି.ସି.ର ଦଫା ୧୨୦-ବି, ୧୨୧-ଏ ଓ ୩୪ ସହ ଅଫିସିଆଲ୍ ସିକ୍ରେଟ୍ସ ଆକ୍ଟର ସେକ୍ସନ୍ ୩, ୪ ଓ ୫," କହିଛନ୍ତି ଜଣେ ସରକାରୀ ଓକିଲ ।
ପୋଲିସ ସୂତ୍ରରୁ ପ୍ରାପ୍ତ ସୂଚନା ଅନୁସାରେ ପଡ଼ୋଶୀ ଦେଶକୁ ଗୁପ୍ତ ତଥ୍ୟ ଚାଲାଣ ଭଳି ସଙ୍ଗୀନ ଅପରାଧରେ ଏମାନେ ସମ୍ପୃକ୍ତ ଥିଲେ । ଏମାନଙ୍କ ପାଖକୁ ବିଦେଶରୁ ଆସୁଥିଲା ଫୋନ୍ କଲ୍ । ଫେସବୁକରେ ମହିଳାଙ୍କ ସହ ଚାଟିଂ କରୁଥିଲେ ଏମାନେ । ପୂରା ପ୍ଲାନିଂରେ ଚାଲିଥିଲା ସବୁ କିଛି । ମୁଖ୍ୟ ଗେଟର ସୁରକ୍ଷା କର୍ମୀଙ୍କୁ ହାତ କରିବା ସହ ଏ.ସି. ଅପରେଟରଙ୍କ ମାଧ୍ୟମରେ ଡି.ଆର.ଡି.ଓ.ର ଗୁପ୍ତ ତଥ୍ୟ ହାସଲ କରିଥିଲେ ପଡ଼ୋଶୀ ଦେଶର ଏଜେଣ୍ଟ୍ ।
କେବଳ ଏହି ଚାରି ଜଣ ନୁହେଁ, ଏହି ମାମଲାରେ ଆଉ ଦୁଇ ଜଣ ସନ୍ଦିଗ୍ଧଙ୍କୁ ଉଠାଇ ନେଇ ପୋଲିସ ପଚରାଉଚରା ଚଳାଇଛି । ଏଥି ସହ ଏହି ମାମଲାରେ ଆଉ କେଉଁମାନଙ୍କର ସମ୍ପୃକ୍ତି ରହିଛି ତା'ର ବି ଖୋଳତାଡ଼ ଜାରି ରହିଛି । ଏହା ଏକ ସମ୍ବେଦନଶୀଳ ଏବଂ ଦେଶ ସୁରକ୍ଷା ସମ୍ପର୍କିତ ପ୍ରସଙ୍ଗ ହୋଇଥିବାରୁ ଘଟଣାକୁ ଗୁରୁତ୍ବର ସହ ନେଇ ତଦନ୍ତ ଚଳାଇଛି ପୋଲିସ ।
ବାଲେଶ୍ୱର ଜିଲ୍ଲାର ଚାନ୍ଦିପୁରରେ ଥିବା ଆଇ.ଟି.ଆର୍.
୨୦୧୫ରେ ଈଶ୍ବର ବେହେରା, ଆଉ ଏବେ ଛଅ ବର୍ଷ ପରେ ପଡ଼ୋଶୀ ଦେଶକୁ ଗୁପ୍ତ ତଥ୍ୟ ଦେବା ଭଳି ସଙ୍ଗୀନ ମାମଲାରେ ଆଉ ଚାରି ଜଣଙ୍କୁ ବାନ୍ଧିଛି ପୋଲିସ । ସବୁଠୁ ବଡ଼ କଥା ହେଉଛି ଗିରଫ ହୋଇଥିବା ଲୋକଙ୍କ ମଧ୍ୟରେ ରହିଛନ୍ତି ପୃଥ୍ବୀ କ୍ଷେପଣାସ୍ତ୍ର ଲଞ୍ଚ୍ ପ୍ୟାଡ୍-୩ର ଏ.ସି. ଅପରେଟର୍ ବସନ୍ତ ବେହେରା । ସେ ପୃଥ୍ବୀ କ୍ଷେପଣାସ୍ତ୍ର ସମ୍ପର୍କରେ ତଥ୍ୟ ଦେଇଥିବା ସନ୍ଦେହ କରାଯାଉଛି ।
ଏହି ଅଭିଯୁକ୍ତମାନେ କି କି ତଥ୍ୟ ପଠାଇଛନ୍ତି ଓ ଏମାନଙ୍କ ସହ କେଉଁମାନେ ସମ୍ପର୍କରେ ଥିଲେ ଓ ଏମାନେ ତଥ୍ୟ ବଦଳରେ କେତେ ଟଙ୍କା ପାଉଥିଲେ ତାହା ପୋଲିସ ଏ ପର୍ଯ୍ୟନ୍ତ ପ୍ରକାଶ କରିନି । ଏମାନଙ୍କ ବ୍ୟାଙ୍କ୍ ଆକାଉଣ୍ଟ୍ ଆଦି ଯାଞ୍ଚ କରାଯିବା ସହ ସେମାନଙ୍କର ବିଦେଶ ଲିଙ୍କର ଖୋଳତାଡ଼ ବି ଜାରି ରହିଛି ।
ପାକିସ୍ତାନର ଗୁଇନ୍ଦା ସଂସ୍ଥା ଆଇ.ଏସ୍.ଆଇ.କୁ ଗୁଇନ୍ଦା ତଥ୍ୟ ପ୍ରଘଟ କରିବା ଅଭିଯୋଗରେ ୨୦୧୫ ଡିସେମ୍ବରରେ ଚାନ୍ଦିପୁର ଆଇ.ଟି.ଆର୍.ର ଠିକା କ୍ୟାମେରାମ୍ୟାନ ଈଶ୍ବର ବେହେରାଙ୍କୁ ଗିରଫ କରାଯାଇଥିଲା । ସେହି ମାମଲାର ଶୁଣାଣି ପରେ କୋର୍ଟ ଈଶ୍ବରଙ୍କୁ ଆଜୀବନ କାରାଦଣ୍ଡ ଦେଇଥିଲେ ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
୨୦୨୪ ରେ ପଶ୍ଚିମ ଓଡ଼ିଶାରୁ ନିର୍ବାଚନ ଲଢ଼ିବେ କି ମୁଖ୍ୟମନ୍ତ୍ରୀ?
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
